五歌 水鳥
作者：陸龜蒙
朝代：唐

paragraphs: 水鳥山禽雖異名，天工各與雙翅翎。
雛巢吞啄即一例，游處高卑殊不停。
則有觜鈹爪戟勁立直眎者，擊搏挽裂圖羶腥。
如此等色恣豪橫，聳身往往凌青冥。
爲人羅絆取材力，韋韝綵綬懸金鈴。
三驅不以鳥捕鳥，矢下先得聞諸經。
超然可繼義勇後，恰似有志行天刑。
鷗閑鶴散兩自遂，意思不受人丁寧。
今朝櫂倚寒江汀，舂鉏翡翠參鵁鶄。
孤翹側睨瞥滅沒，未是即肯馴簷楹。
婦女衣襟便佞舌，始得金籠日提挈。
精神卓犖背人飛，冷抱蒹葭宿煙月。
我與時情大乖刺，祗是江禽有毛髪。
慇懃謝汝莫相猜，歸來長短同羣活。